Kommissionens direktiv 2000/42/EF

af 22. juni 2000

om ændring af bilagene til Rådets direktiv 86/362/EØF, 86/363/EØF og 90/642/EØF om fastsættelse af maksimalgrænseværdier for indholdet af pesticidrester i og på korn, i og på levnedsmidler af animalsk oprindelse og på og i visse produkter af vegetabilsk oprindelse, herunder frugt og grøntsager

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 86/362/EØF af 24. juli 1986 om fastsættelse af maksimalgrænseværdier for indholdet af pesticidrester i og på korn(1), senest ændret ved Kommissionens direktiv 2000/24/EF(2), særlig artikel 10,

under henvisning til Rådets direktiv 86/363/EØF af 24. juli 1986 om fastsættelse af maksimalgrænseværdier for indholdet af pesticidrester i og på levnedsmidler af animalsk oprindelse(3), senest ændret ved direktiv 2000/24/EF, særlig artikel 10,

under henvisning til Rådets direktiv 90/642/EØF af 27. november 1990 om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grøntsager(4), senest ændret ved direktiv 2000/24/EF, særlig artikel 7, og

ud fra følgende betragtninger:

(1) Ved Rådets direktiv 94/29/EF(5) og 94/30/EF(6) blev der i bilagene til direktiv 86/362/EØF, 86/363/EØF og 90/642/EØF fastsat maksimalgrænseværdier for benalaxyl, benfuracarb, carbofuran, carbosulfan, cyfluthrin, ethephon, fenarimol, furathiocarb, lambdacyhalothrin, metalaxyl og propiconazol under den forudsætning, at maksimalgrænseværdierne for mange produkter automatisk ville blive sat til bestemmelsesgrænseværdien, medmindre der blev fastsat andre grænseværdier senest den 30. juni 1999. Denne frist blev ændret til "senest den 1. juli 2000" ved Kommissionens direktiv 97/71/EF(7).

(2) Ved Rådets direktiv 95/38/EF(8) og 95/39/EF(9) blev der i bilagene til direktiv 86/362/EØF, 86/363/EØF og 90/642/EØF fastsat maksimalgrænseværdier for aldicarb, amitraz, methidathion, methomyl, thiodicarb, pirimiphos-methyl og thiabendazol under den forudsætning, at maksimalgrænseværdierne for mange produkter automatisk ville blive sat til bestemmelsesgrænserne, medmindre der blev fastsat andre grænseværdier senest den 1. juli 2000.

(3) Ved Rådets direktiv 96/32/EF(10) og 96/33/EF(11) blev der i bilagene til direktiv 86/362/EØF, 86/363/EØF og 90/642/EØF fastsat maksimalgrænseværdier for chlormequat, diazinon, dicofol, disulfoton, endosulfan, fenbutatinoxid, mecarbam, phorat, propoxur, propyzamid, triazophos, og triforin under den forudsætning, at maksimalgrænseværdierne for mange produkter automatisk ville blive sat til bestemmelsesgrænserne, medmindre der blev fastsat andre grænseværdier senest den 30. april 2000. Denne frist blev ændret til "senest den 1. juli 2000" ved direktiv 97/71/EF.

(4) Ved Kommissionens direktiv 98/82/EF(12) blev der i bilagene til direktiv 86/362/EØF, 86/363/EØF og 90/642/EØF fastsat maksimalgrænseværdier for benomyl, carbendazim, thiophanat-methyl, chlorothalonil, fenvalerat (inklusive andre beslægtede isomerblandinger), acephat og quinalphos under den forudsætning, at maksimalgrænseværdierne for mange produkter automatisk ville blive sat til bestemmelsesgrænserne, medmindre der blev fastsat andre grænseværdier senest den 1. juli 2000.

(5) Ovennævnte positioner i direktivernes bilag fik lov at stå "åbne" eller blev fastsat på midlertidigt grundlag, fordi der, da de blev vedtaget, ikke forelå tilstrækkelige data til, at der kunne fastsættes EF-maksimalgrænseværdier. Formålet med at fastsætte nævnte frist var at give interesserede parter tilstrækkelig tid til at fremlægge de nødvendige data, så der, hvis det var relevant og begrundet, kunne vedtages EF-maksimalgrænseværdier over bestemmelsesgrænserne. De interesserede parter blev informeret om fristen. Til mange af de åbne positioner er der blevet indsendt yderligere data med henblik på fastsættelse af maksimalgrænseværdier. For de åbne positioner, til hvilke der ikke er modtaget yderligere data, bør maksimalgrænseværdien fastsættes til bestemmelsesgrænseværdien.

(6) Der er modtaget anmodninger med yderligere data fra EF's handelspartnere, således at der kan indrømmes større tolerancer for nogle af disse pesticider for positioner, hvor der allerede er fastsat EF-maksimalgrænseværdier i bilagene til grunddirektiverne.

(7) De foreliggende oplysninger er blevet gennemgået. For mange positioner er dataene tilstrækkelige til, at grænseværdierne kan og bør fastsættes over bestemmelsesgrænserne. For nogle positioners vedkommende er oplysningerne stadig ikke fyldestgørende, og maksimalgrænseværdier bør fastsættes til bestemmelsesgrænseværdien. For andres vedkommende er oplysningerne tilstrækkelige, men viser, at hvis der fastsættes en maksimalgrænseværdi, som ligger over bestemmelsesgrænseværdien, kan det resultere i en uacceptabel akut eller kronisk eksponering af forbrugerne for pesticidresterne. I disse tilfælde bør maksimalgrænseværdien fastsættes til bestemmelsesgrænseværdien.

(8) Ifølge Kommissionens beslutning 98/270/EF af 7. april 1998 om tilbagekaldelse af godkendelser af plantebeskyttelsesmidler, der indeholder fenvalerat som aktivt stof(13), skulle medlemsstaterne tilbagekalde godkendelser af plantebeskyttelsesmidler, der indeholder fenvalerat, senest den 7. april 1999. Anvendelsen af esfenvalerat er fortsat tilladt. Da der i den gældende beskrivelse "fenvalerat inklusive andre beslægtede isomerblandinger" af reststoffet i bilagene til direktiv 86/362/EØF, 86/363/EØF og 90/642/EØF ikke skelnes mellem reststoffer fra anvendelsen af fenvalerat og reststoffer fra anvendelsen af esfenvalerat, bør definitionen af reststoffet og maksimalgrænseværdien ændres, således at det fremgår, at det er tilladt fortsat at anvende esfenvalerat og forbudt at bruge af fenvalerat.

(9) Forbrugernes livslange eksponering for disse pesticider via levnedsmidler, der kan indeholde rester heraf, er blevet vurderet efter de procedurer og den praksis, der følges i EF, under hensyntagen til de retningslinjer, der er offentliggjort af WHO(14), og det er blevet beregnet, at de maksimalgrænseværdier, der er fastsat i dette direktiv, ikke giver anledning til overskridelse af ADI.

(10) Forbrugernes akutte eksponering for disse pesticider via hvert af de levnedsmidler, der kan indeholde rester heraf, er blevet vurderet efter de procedurer og den praksis, der følges i EF, under hensyntagen til de retningslinjer, der er offentliggjort af WHO. Det er blevet beregnet, at de maksimalgrænseværdier, der er fastsat for åbne positioner i dette direktiv, ikke medfører akutte toksiske virkninger.

(11) For at beskytte forbrugerne mod at blive eksponeret for rester i eller på produkter, for hvilke der ikke er givet nogen godkendelse, bør maksimalgrænseværdierne sættes til bestemmelsesgrænseværdien for alle de produkter, der er omfattet af direktiv 86/362/EØF, 86/363/EØF og 90/642/EØF.

(12) EF's handelspartnere der er blevet hørt angående de grænseværdier, der er fastsat i dette direktiv, via Verdenshandelsorganisationen (WTO), og deres bemærkninger til disse grænseværdier er blevet taget i betragtning.

(13) Der er taget hensyn til udtalelser fra Den Videnskabelige Komité for Planter, især råd og henstillinger om beskyttelse af forbrugere af levnedsmidler, der er behandlet med pesticider. Ovennævnte metodologi, der er beskrevet af WHO, og som anvendes af de rapporterende medlemsstater, og som er blevet kontrolleret og vurderet af Kommissionen i Den Stående Komité for Plantesundhed, er i overensstemmelse med retningslinjerne fra Den Videnskabelige Komité for Planter(15).

(14) De i dette direktiv fastsatte foranstaltninger er i overensstemmelse med udtalelse fra Den Stående Komité for Plantesundhed -

UDSTEDT FØLGENDE DIREKTIV:

Artikel 1

Maksimalgrænseværdierne i bilag I til dette direktiv afløser dem, der er anført i del A i bilag II til direktiv 86/362/EØF, for de pågældende pesticider.

Artikel 2

1. Maksimalgrænseværdierne i bilag II til dette direktiv afløser dem, der er anført i del A i bilag II til direktiv 86/363/EØF, for de pågældende pesticider.

2. Maksimalgrænseværdierne i bilag III til dette direktiv afløser dem, der er anført i del B i bilag II til direktiv 86/363/EØF, for de pågældende pesticider.

Artikel 3

1. Maksimalgrænseværdierne i bilag IV til dette direktiv afløser dem, der er anført i bilag II til direktiv 90/642/EØF, for de pågældende pesticider.

2. Maksimalgrænseværdien for acephat på ferskner fastsættes til 0,02(16) mg/kg.

Artikel 4

Medlemsstaterne sætter de fornødne love og administrative bestemmelser i kraft for at efterkomme dette direktiv senest den 28. februar 2001. De underretter straks Kommissionen herom.

Medlemsstaterne anvender disse foranstaltninger fra den 1. juli 2001.

Når medlemsstaterne vedtager disse love og bestemmelser, skal de ved vedtagelsen indeholde en henvisning til dette direktiv eller de skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 5

Dette direktiv træder i kraft dagen efter offentliggørelsen i De Europæiske Fællesskabers Tidende.

Artikel 6

Dette direktiv er rettet til medlemsstaterne.

Udfærdiget i Bruxelles, den 22. juni 2000.

På Kommissionens vegne

David Byrne

Medlem af Kommissionen

(1) EFT L 221 af 7.8.1986, s. 37.

(2) EFT L 107 af 4.5.2000, s. 28.

(3) EFT L 221 af 7.8.1986, s. 43.

(4) EFT L 350 af 14.12.1990, s. 71.

(5) EFT L 189 af 23.7.1994, s. 67.

(6) EFT L 189 af 23.7.1994, s. 70.

(7) EFT L 347 af 18.12.1997, s. 42.

(8) EFT L 197 af 22.8.1995, s. 14.

(9) EFT L 197 af 22.8.1995, s. 29.

(10) EFT L 144 af 18.6.1996, s. 12.

(11) EFT L 144 af 18.6.1996, s. 35.

(12) EFT L 290 af 29.10.1998, s. 25.

(13) EFT L 117 af 21.4.1998, s. 15.

(14) Guidelines for predicting dietary intake of pesticide residues (revised), prepared by the GEMS/Food Programme in collaboration with the Codex Committee on Pesticide Residues, offentliggjort af World Health Organisation 1997 (WHO/FSF/FOS/97.7).

(15) SCP/RESI/021; SCP/RESI/024.

(16) Angiver bestemmelsesgrænsen.

BILAG I

>TABELPOSITION>

BILAG II

>TABELPOSITION>

BILAG III

>TABELPOSITION>

BILAG IV

>TABELPOSITION>

>TABELPOSITION>